b'\n_START_ARTICLE_\nKalyba\n_START_PARAGRAPH_\nKalyba \xe2\x80\x93 dail\xc4\x97s r\xc5\xab\xc5\xa1is, kuomet i\xc5\xa1 metal\xc5\xb3 gaminami \xc4\xafvair\xc5\xabs, daugiausia taikomosios dekoratyvin\xc4\x97s dail\xc4\x97s, dirbiniai \xe2\x80\x93 papuo\xc5\xa1alai, skulpt\xc5\xabros, reljefai, buities reikmenys, monetos, interjero ir eksterjero elementai (tvorel\xc4\x97s, vartai, grotos, baliustrados, i\xc5\xa1kabos ir kt.). Kalybos dirbiniai da\xc5\xbenai b\xc5\xabna da\xc5\xbeomi, emaliuojami, dekoruojami, rai\xc5\xbeomi, paauksuojami._NEWLINE_Lietuvoje kalyba prasid\xc4\x97jo I m. e. t\xc5\xabkstantmetyje \xe2\x80\x93 tada i\xc5\xa1 metalo gaminti ginklai, papuo\xc5\xa1alai, kari\xc5\xb3 ir j\xc5\xb3 \xc5\xbeirg\xc5\xb3 aprangos elementai. Nuo 1489 m. Vilniuje veik\xc4\x97 monet\xc5\xb3 kalykla, ten taip pat buvo kalami ir medaliai, papuo\xc5\xa1alai. XVI-XVIII a. kalybos technika buvo kuriami sakraliniai dirbiniai, grotos, pertvaros, skryni\xc5\xb3 apkaustai, varpini\xc5\xb3, koplytstulpi\xc5\xb3 kry\xc5\xbeiai, balti\xc5\xa1kieji kry\xc5\xbeiai (saulut\xc4\x97s). Metalo kaliniais buvo puo\xc5\xa1iamos karietos, ve\xc5\xbeimai, rog\xc4\x97s. XIX a. \xc4\xafsigal\xc4\x97jus metalo \xc5\xa1tampavimo technologijai kalybos praktin\xc4\x97 reik\xc5\xa1m\xc4\x97 sumenko, tokiu b\xc5\xabdu daugiau gaminti dekoratyviniai dirbiniai (\xc5\xbevakid\xc4\x97s, \xc5\xa1viestuvai, skulpt\xc5\xabros, kompozicijos, papuo\xc5\xa1alai), fasad\xc5\xb3, vie\xc5\xa1\xc5\xb3j\xc5\xb3 erdvi\xc5\xb3 elementai (i\xc5\xa1kabos, fontanai, tvorel\xc4\x97s, grotos).'